Skietongeluk eis onderwyser | Netwerk24
Skietongeluk eis onderwyser
Deur Angelo Julies 14 Mei 2018 06:00
David Brink se skielike dood in 'n skietongeluk het die leerders en personeel van die Hoërskool Robertson diep geskok.
'n Beminde onderwyser by die Hoërskool Robertson is tragies in wat deur die polisie as 'n fratsskietongeluk beskryf word, by sy huis in Kleinmond dood.
David Brink het luidens 'n polisieverslag glo Maandag 7 Mei vroeg die oggend, net voordat hy na Robertson vir sy werk sou vertrek, die kluis by sy huis probeer oopbreek.
Hy het in 'n tydelike pos by die skool waargeneem.
Luidens die polisieverslag het Brink die kluis oopgebreek omdat hy die sleutel verloor het. Hy het toe glo die vuurwapen uitgehaal en 'n skoot het afgegaan wat hom noodlottig getref het. Hy is op die toneel dood.
"Geen misdaad word vermoed nie," sê kapt. Cynthia Ndabeni, polisiewoordvoerder.
"Die personeel en leerders van Hoërskool Robertson is diep geskok deur die tragiese heengaan van 'n geliefde kollega en onderwyser," het die skoolhoof, Jacques Bradfort, gesê.
"Hoewel hy slegs van 10 April in 'n tydelike hoedanigheid by ons aangesluit het, het hy reeds diep spore in leerders en kollegas se harte getrap.
"Ons dra sy vrou, kinders en die familie in ons gebede en sal mnr. Brink onthou vir sy deeglikheid en deernisvolle omgaan met leerders en kollegas," het Bradfort bygevoeg.